Source: http://www.csmoradea.ro/events/lnbm-201718-etapa-20/
Timestamp: 2018-07-18 06:33:20+00:00

Document:
www.csmoradea.ro | LNBM 2017/18 – Etapa 20
CSM CSU Oradea a învins BCM U FC Argeș Pitești, scor 85-81, într-un meci contând pentru etapa a 20-a din sezonul regulat al Ligii Naționale de baschet masculin – ediția 2017/18. Partida a avut loc la Arena Antonio Alexe din Oradea, fiind transmisă în direct la DigiSport.
Partida a început cu Kariniauskas, Pasalic, Nicolescu, Denison și Valeika. Roș-albaștrii s-au instalat la conducere din primele momente de joc și au controlat situația pe tabela de marcaj. Echipa orădeană s-a apărat eficient și a alimentat jocul ofensiv de pe urma defensivei. Formația pregătită de către Cristian Achim s-a desprins la 14-4 și a menținut acest avantaj pe tot parcursul primei secvențe. Goran Gajovic a stabilit scorul la prima pauză, de 29-17, cu o pătrundere finalizată în ultima secundă. Antrenorul Achim a optat să joace ultima fază de apărare a acestui act cu Tudor Fometescu în postură de român U23 pentru a-l proteja pe Bobe Nicolescu, care avea două greșeli personale.
CSM-ul a intrat în rotație, pe parcursul celui de-al 2-lea sfert. Astfel, au jucat Mandache, Richard și Țîbîrnă. Cel din urmă a avut probleme cu greșelile personale, fiind sancționat cu trei faulturi în doar câteva minute pe parchet. Avantajul a urcat la 20 puncte, scor 43-23, însă finalul reprizei nu a fost la fel de inspirat pentru gazde. Argeșenii au marcat ultimele puncte, incluzând un coș în ultima secundă, pe contraatac, după ce jucătorii CSM-ului sau grăbit la ultima acțiune, greșind serviciul. Scorul după 20 minute de joc a fost de 52-37.
Repriza secundă a demarat extrem de modest pentru formația bihoreană. Diferența s-a evaporat în cele zece minute ale sfertului al 3-lea. Apărarea orădeană nu a găsit soluții, astfel încât piteștenii au marcat cu generozitate la aproape fiecare atac. Strategia roș-albaștrilor în defensivă nu a avut efecte scontate, iar în ultimul minut al acestei perioade de joc tabela de marcaj indica un avantaj minim pentru echipa argeșeană. Oradea a marcat ultimele puncte ale acestei perioade de joc prin aruncări libere și scorul a devenit 65-64 în favoarea gazdelor cu zece minute înainte de final.
Echilibrul și suspansul s-au resimțit pe tot parcursul secvenței decisive. Oradea a continuat că aibă mari probleme în faza de atac. Piteștiul a intrat devreme în penalizare, dar roș-albaștrii au avut dificultăți la linia de pedeapsă. Nivelul defensiv al gazdelor s-a intensificat în această perioadă de joc. Finalul partidei a fost extrem de tensionat. Formația oaspete a invocat ca incorecte câteva decizii de arbitraj, precum faultul lui Richard în spațiul de trei secunde, iar cel al lui Pasalic pe semicerc pe o posibilă aruncare de trei puncte. Pe final CSM-ul a marcat de la linia de pedeapsă prin Pasalic, Richard și Gajovic, astfel încât s-a impus cu scorul de 85-81.
Arturas Valeika a totalizat 16 puncte, Kris Richard și Goran Gajovic au bifat câte 14 puncte, Bobe Nicolescu a încheiat cu 11 puncte, iar Muhamed Pasalic a reușit 10 puncte pentru CSM CSU Oradea. În replică, Titus Nicoară a reușit 19 puncte, Andriy Agafonov a încheiat cu 18 puncte marcate.
În urma acestui rezultat, CSM CSU Oradea are 14-6 la general și se menține în plutonul fruntaș al Ligii Naționale de baschet masculin – ediția 2017/18. Următorul meci al roș-albaștrilor este programat pentru vineri (16.03), la Timișoara, cu Timba din localitate.
CSM CSU Oradea primește vizita echipei BCM U FC Argeș Pitești în cadrul etapei a 20-a din sezonul regulat al Ligii Naționale de baschet masculin – ediția 2017/18. Este cel de-al 11-lea meci susținut de Leii Roșii la Arena Antonio Alexe în actuala ediție de campionat. Este ultima apariție a roș-albaștrilor pe teren propriu în prima fază a sezonului regulat. Va fi meciul cu numărul 500 în toate competițiile pentru CSM Oradea de la promovarea în primul eșalon baschetbalistic al României.
Meciul are loc la scurt timp după runda precedentă. Liga Națională a programat o etapă intermediară în cursul săptămânii recent încheiate. Oradea a avut o deplasare grea, la Timișoara, unde a jucat cu BC SCM Timișoara, formație ce a revenit de la un deficit de 25 puncte pentru a obține cea mai spectaculoasă victorie pe recuperare din actuala ediție LNBM. Roș-albaștrii au pierdut cu scorul de 86-74. În schimb, argeșenii au jucat pe teren propriu în ultima etapă. Alb-violeții au primit replica lui BC Mureș, o echipă confruntată cu serioase probleme financiare și implicit de efectiv. Piteștiul a repurtat o victorie categorică.
Se anunță un meci extrem de echilibrat. Piteștiul a reușit două transferuri importante în ultimul moment. Alb-violeții au adus doi jucători tocmai de la Tîrgu Mureș. Este vorba despre fundașul suedez Jonathan Person, respectiv pivotul Szabolcs Santa. În aceste condiții, formația antrenată de Hristu Șapera are opțiuni suplimentare la postul de fundaș.
Formația antrenată de Cristian Achim nu va putea miza pe serviciile lui Martin Zeno. Americanul este în recuperare după o intervenție chirurgicală la genunchi. După întoarcerea echipei de la Timișoara, Muhamed Pasalic și Sean Denison, absenți în ultimul meci din motive medicale, s-au antrenat cu echipa. Decizia în ceea ce privește utilizarea celor doi jucători în meciul cu Piteștiul va fi luată în cursul zilei de luni. De cealaltă parte e posibil să absenteze finlandezul Matti Nuutinen. El a fost supus unei intervenții chirurgicale.
CSM-ul pune la bătaie o serie de șase victorii consecutive obținute pe teren propriu. La precedenta apariție în Arena Antonio Alexe, Oradea a învins pe U-BT Cluj-Napoca. De cealaltă parte, Piteștiul a câștigat ultimul meci susținut în deplasare. Este vorba despre jocul cu Politehnica Iași. Oradea are 8-2 în meciurile de pe teren propriu în actuala ediție de campionat. BCM U FC Argeș are 5-5 în jocurile disputate în deplasare.
Cele două formații au disputat 28 meciuri oficiale până la această oră. Raportul general este de 17 victorii pentru CSM și 11 pentru BCM U. Ultimele trei întâlniri au fost adjudecate de roș-albaștrii. Ei au triumfat în 14 din ultimele 16 încleștări directe.
Este ultimul joc susținut pe teren propriu de CSM CSU Oradea în faza inaugurală a actualei ediții de campionat. CSM-ul va disputa ultimele două jocuri în deplasare. Roș-albaștrii se vor întoarce la Arena Antonio Alexe în faza a 2-a din sezonul regulat, acolo unde alte cinci partide se vor desfășura în amintita locație.
Meciul are loc la Arena Antonio Alexe, luni (12.03), cu începere de la ora 18:00. Partida va fi transmisă în direct la DigiSport.

References: CSM 
 CSM 
 CSM 

CSM 
 CSM 
 CSM 
 CSM